CELEX: 32012D0064
Language: mt
Date: 2012-02-02 00:00:00
Title: 2012/64/UE: Deċiżjoni ta’ Implimentazzjoni tal-Kummissjoni tat- 2 ta’ Frar 2012 dwar ir-rikonoxximent ta’ RINA s.p.a. (Ir-Reġistru Marittimu Taljan) bħala soċjetà ta’ klassifikazzjoni għall-bastimenti tal-passaġġi fuq l-ilma interni (notifikata bid-dokument numru C(2012) 402)  Test b’relevanza għaż-ŻEE

4.2.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 33/6
            
         DEĊIŻJONI TA’ IMPLIMENTAZZJONI TAL-KUMMISSJONI
   tat-2 ta’ Frar 2012
   dwar ir-rikonoxximent ta’ RINA s.p.a. (Ir-Reġistru Marittimu Taljan) bħala soċjetà ta’ klassifikazzjoni għall-bastimenti tal-passaġġi fuq l-ilma interni
   (notifikata bid-dokument numru C(2012) 402)
   (Test b’relevanza għaż-ŻEE)
   (2012/64/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2006/87/KE tal-Parlament Ewropew u tal-Kunsill tat-12 ta’ Diċembru 2006 li tistabbilixxi r-rekwiżiti tekniċi għall-bastimenti tal-passaġġi fuq l-ilma interni u li tħassar id-Direttiva tal-Kunsill 82/714/KEE (1), u partikolarment l-Artikolu 10(1) u l-Parti II tal-Anness VII tagħha,
   Wara konsultazzjoni mal-Kumitat imsemmi fl-Artikolu 7 tad-Direttiva tal-Kunsill 91/672/KEE tas-16 ta’ Diċembru 1991 dwar ir-rikonoxximent reċiproku taċ-ċertifikati tal-boatmasters nazzjonali għat-trasportazzjoni ta’ merkanzija u ta’ passiġġieri permezz ta’ passaġġi interni fuq l-ilma (2).
   Billi:
   
               (1)
            
            
               Bl-ittra tat-22 ta’ Lulju 2008 l-Italja ppreżentat applikazzjoni lill-Kummissjoni għar-rikonoxximent ta’ RINA s.p.a (minn issa ’l-quddiem “RINA”) bħala soċjetà ta’ klassifikazzjoni skont it-tifsira tad-Direttiva. RINA għandha l-kwartieri ġenerali tagħha fl-Italja.
            
         
               (2)
            
            
               Flimkien mal-applikazzjoni tagħha l-Italja ppreżentat l-informazzjoni u d-dokumentazzjoni meħtieġa biex ikun aċċertat li ntlaħqu l-kriterji tar-rikonoxximent.
            
         
               (3)
            
            
               Ġiet organizzata seduta fil-laqgħa konġunta tal-esperti mill-Istati Membri tal-Unjoni Ewropea u mill-Kummissjoni Ċentrali għan-Navigazzjoni fuq ir-Rhine (minn issa ’l quddiem “CCNR”) dwar ir-rekwiżiti tekniċi għall-bastimenti tal-passaġġi fuq l-ilma interni f’April 2009, li matulha l-awtorità Taljana u RINA taw preżentazzjonijiet.
            
         
               (4)
            
            
               Is-segretarjat tas-CCNR ġie kkonsultat kif imsemmi fil-Parti II il-paragrafu 4 tal-Anness VII għad-Direttiva 2006/87/KE.
            
         
               (5)
            
            
               Il-Kummissjoni vvalutat il-konformità ta’ RINA mal-kriterji fil-Parti I tal-Anness VII għad-Direttiva 2006/87/KE u kkonkludiet li RINA tilħaq dawn il-kriterji.
            
         ADOTTAT DIN ID-DEĊIŻJONI:
   Artikolu 1
   Is-soċjetà ta’ klassifikazzjoni RINA għandha tiġi rikonoxxuta skont l-Artikolu 10 tad-Direttiva 2006/87/KE.
   Artikolu 2
   Din id-Deċiżjoni hija indirizzata lill-Istat(i) Membru/i li għandu/għandhom il-passaġġi interni fuq l-ilma kif imsemmi fl-Artikolu 1(1) tad-Direttiva 2006/87/KE u ta-Reġistru Marittimu Taljan, Via Corsica 12, 16128 Genova, l-Italja.
   
      Magħmul fi Brussell, it-2 ta’ Frar 2012.
      
         
            Għall-Kummissjoni
         
         Siim KALLAS
         
            Viċi President
         
      
   
   
      (1)  ĠU L 389, 30.12.2006, p. 1.
   
      (2)  ĠU L 373, 31.12.1991, p. 29.